Die oordeelsdag: wat om te verwag – Baptistekerk Kemptonpark
On Julie 5, 2017 Julie 12, 2017 By baptistekerkkemptonparkIn Oordeelsdag,Openbaring,Opstanding
‘n Vrou het eenkeer haar predikant gaan sien. ‘Ek is bang vir die oordeelsdag,’ het sy gesê. Hy het die gepaste verse vir haar verduidelik, en vir haar gesê om nie bang te wees nie.
‘Maar so-en-so het by ‘n konferensie gesê dat…’ ‘Ek gee nie om wat so-en-so gesê het nie – wat sê die Bybel?’ het hy vir haar gesê. Op.20:11-15 sal ons help om te sien wat die Bybel oor die oordeelsdag te sê het.
Die Regter (v.11)
Greg word daarvan beskuldig dat hy ‘n ernstige misdaad gepleeg het. Omdat die regter nie alles weet nie, duur die hofsaak vir weke. Die regter dink dat Greg gehang moet word, maar kan nie die grondwet verander nie. God is nié so nie. Hy weet alles en is almagtig, en is daarom die perfekte Een om die wêreld te oordeel.
Johannes het ‘n groot wit troon gesien, en Iemand wat daarop sit (v.11). Die troon wys vir ons dat Hy ‘n Koning en ‘n Regter is; die groot troon wys dat Hy bo alles en almal is; die wit troon wys dat Hy rein en heilig is. Die feit dat Hy daarop gesit het, wys dat Hy in beheer is. Hy verwys na Jesus wat die mag het om te oordeel (Mt.25:31, Jh.5:22, 27, Hd.10:42, 17:31, Rm.2:16).
Die eerste hemel en aarde het voor die Here weggevlug om plek te maak vir die nuwe hemel en aarde (v.11, 21:1, 2 Pt.3:10-13). Volgens Johannes het dit by die finale oordeel gebeur, en volgens Petrus by die wederkoms. Die finale oordeel sal dus by die wederkoms plaasvind, en nie ‘n duisend jaar later soos premils sê nie (vgl. Mt.25:31-46, 2 Ts.1:5-10, 2 Tm.4:1).
Wanneer dit sal plaasvind is egter nie die belangrikste nie, maar dat dit oppad is. Sorg dat jy daarvoor gereed is. Mense wil dit vermy en hoop dat dit sal weggaan as hulle dit ontken of ignoreer. Maar dit sal nie.
Elke man, vrou, seun en dogter sal voor die Seun van God moet staan. As jy ongered is, sal Hy die Regter wees wat jou oordeel; as jy gered is, sal Hy die Advokaat wees wat jou verdedig (1 Jh.2:1). Maak seker dat Hy jou Verlosser en Advokaat is, en nie jou Regter nie.
Ek sal later presies vir jou sê hoe om dit te doen. Vir nou moet jy jouself voorneem om nie meer jou bekering uit te stel nie, maar om vandag jou lewe met die Here reg te maak. Jy kan dit nie bekostig om met die oordeelsdag te speel nie.
Die dooies (v.12a, 13a)
Klink die volgende storie vir jou vergesog: in 1983 het ‘n 61-jarige boer genaamd Cliff Young, ‘n 875 km ultra-maraton in Australië teen die wêreld se top atlete gewen? Hy het met 9 ure gewen en die rekord gebreek. Die ander atlete het vir 18 ure gehardloop en vir 6 geslaap. Hy het nie geslaap nie, maar vir vyf en ‘n half dae aaneen gehardloop.
Dalk klink dit soos ‘n wolhaarstorie, maar dit is nie – dit het regtig gebeur. Net so is die opstanding van die dooies nie uit iemand se duim gesuig nie, maar die waarheid. “Why is it thought incredible by any of you that God raises the dead?” (Hd.26:8, ESV).
Johannes het die dooies voor die troon gesien staan: klein en groot (v.12a). Niemand is voorgetrek omdat hy die president was, of omdat sy in die laerskool was toe sy dood is nie – al die dooies het voor God se troon verskyn (v.12-13 Rm.2:11). Die mense wat nog lewe wanneer Jesus weer kom, sal ook voor die troon verskyn (2 Tm.4:1).
Wanneer Johannes in v.13 sê dat die dooies uit die doderyk en uit die see uit opgekom het, wil hy beklemtoon dat almal opgestaan en voor die troon verskyn het (v.12-13). Die implikasie is dat daar een opstanding en oordeel is, en nie twee of meer soos wat die premils sê nie. Let gerus op die volgende verse: 11:18, Dn.12:2, Mt.12:41-42, 25:31-46, Jh.5:28-29, Hd.24:15, Rm.2:1-16.
Lesse wat ons uit v.12a, 13a leer is die volgende:
 Die idee dat jou siel of gees belangriker is as jou liggaam, kom van Griekse filosowe af, en nie uit die Bybel nie. God red nie net ons siele nie, maar ook ons liggame. Wanneer jy dus sterf en hemel toe gaan, is jou verlossing nie voltooi nie; jou liggaam moet nog opgewek en verheerlik word (Rm.8:23, 30). En as die Here ook jou liggaam verlos het, moet jy Hom daarmee dien en eer (Rm.6:12-13, 12:1, 1 Kor.6:19-20).
 Jou nuwe liggaam sal vir ewig jonk, sterk, gesond, onsterflik, en onder die leiding van die Heilige Gees wees (1 Kor.15:42-44). Laat hierdie vooruitsig jou in jou siekte en pyn vertroos (Job 19:25-27).
 As jy ongered is sal jou liggaam afskuwelik en afgryslik wees, al het jy ook ‘n skoonheidskompetisie op die aarde gewen (Jes.66:24, Dn.12:2). Sonde en die gevolge daarvan sal vir ewig in jou liggaam wees: kanker, gout, asma, migraine, tandpyn, depressie, angs, ‘n skuldige gewete en baie ander probleme. Moet asb. nie na hierdie verskriklike plek toe gaan nie.
Die boeke (v.12b, 13b)
Michelle is nie ‘n vreeslike kenner van bome nie. Hoe sal sy dan die verskil tussen ‘n appel- en ‘n perskeboom ken? Sy sal na die vrugte kyk. Net so sal die goeie of slegte vrugte van iemand se lewe vir jou sê of hy gered is of nie (Mt.3:8, Jk.2:14-26). Al word niemand deur sy dade gered nie (Ef.2:8-9), spreek dit boekdele oor wat in sy hart aangaan (Mt.15:19).
Toe die dooies voor die troon gestaan het, is die boek van die lewe oopgemaak; daar is ook ander boeke oopgemaak (v.12, Dn.7:10). Hulle is geoordeel volgens hulle woorde, gedagtes, dade, motiewe, begeertes, karakter en lewens wat daarin opgeteken is (v.12-13, 22:12, Pd.12:14, Rm.2:16, Mt.7:21-23, 12:37, 16:27, Rm.2:6-8, 2 Kor.5:10).
Hoe beïnvloed dit jou? As jy in sonde lewe, sal die finale oordeel vir jou ‘n hofsaak wees. Alle ongelowiges sal vir ewig in die hel wees, maar party sal swaarder gestraf word as ander (v.12-13, 22:12, Mt.10:15, 11:20-24, Mk.12:40, Lk.12:47-48, Jh.19:11b).
As jy jou sonde gelos het om vir Jesus te volg, sal die oordeelsdag vir jou ‘n prysuitdeling wees. Saam met elke ander gelowige sal jy vir ewig in die hemel wees, maar sommige sal ‘n groter beloning ontvang as ander (v.12-13, 11:18, 22:12, Mt.25:23, 28, Lk.19:17, 19, 1 Kor.4:5, 2 Kor.5:10, 2 Tm.4:8, 2 Jh.8). Hoe jy die Here in sy kerk en Koninkryk gedien het, sal dit bepaal (1 Kor.3:12-15, 1 Tm.6:17-19).
As jy die Here liefhet en aan Hom behoort, hoef jy nie bang te wees vir die oordeelsdag nie (1 Jh.4:16-18). Jy kan met blydskap daarna uitsien soos na ‘n gradeplegtigheid (Mt.25:34, Rm.2:6-7, 10, Jud.24). Jou sonde sal nie voor die wêreld genoem word nie. Jesus het dit reeds aan die kruis afgeskryf; toe jy in Hom geglo het, het Hy sý volmaakte rekord vir jou gegee (Ps.103:12, Mg.7:19, Jes.43:25, 44:22, Jh.5:24, Rm.8:1, 2 Kor.5:21, Kol.2:14, Heb.10:17).
As jy nié die Here dien en volg nie, moet jy baie bang wees. Wat jy in die geheim gedoen het, sal van die dakke af verkondig word (Lk.12:2-3). Ons weet nie hoe lank die oordeel vir jou gaan vat nie. Dalk gaan die Here oomblik vir oomblik deur jou lewe. Met ‘n ewigheid wat voorlê, is daar niks wat Hom jaag nie.
Dalk wonder jy of mense wat as babas gesterf het geoordeel gaan word? Omdat ons volgens ons dade geoordeel word (v.12-13), dink ek nie dat die Here hulle gaan oordeel nie. Uit die voorbeeld van Dawid se kind wat gesterf het en hemel toe is (2 Sm.12:23), lyk dit of hulle deur die Here se genade en op grond van Jesus se kruisdood gered sal word.
Die hel (v.14-15)
‘n Man het eendag vir sy vriend gevra: ‘Wanneer gaan jy oor jou pa se dood kom?’ ‘By die opstanding en die finale oordeel,’ het hy geantwoord. Volgens Johannes sal die dood eers dan vernietig word (v.14). Volgens Paulus sal God dit by die wederkoms en die opstanding van die heiliges doen (1 Kor.15:26, 52-55). Die punt is weereens dat die wederkoms, die opstanding en die finale oordeel op dieselfde tyd sal plaasvind.
Omdat Jesus deur sy kruisdood en opstanding die sleutels van die dood ontvang het, het Hy die mag om dit in die poel van vuur te vernietig (v.14, 1:18, Heb.2:14-15). Die eerste dood is deur die tweede dood van die hel ingesluk, soos wat die Atlantiese Oseaan die Amasone rivier insluk.
‘Die tweede dood’ impliseer dat die duiwel, sy engele en ongelowiges in die hel sal doodgaan, maar nooit finaal sterf nie (v.14, 10, 21:8, Mt.25:41, 46). ‘Always dying, but never dead,’ is wat Thomas Watson gesê het.
Almal wie se name nie voor die skepping in die boek van die lewe geskryf is nie, sal in die poel van vuur gegooi word (v.15, 12, 3:4-5, 13:8, 17:8, 21:27, Lk.10:20, Fil.4:3). En as jy eers in die hel is, kom jy nie weer daar uit nie (v.15, 10, 21:8, 14:10-11, Mt.13:42-50, Mk.9:43-48).
Moet daarom nie rus totdat jy uitgevind het of jou naam in die boek van die lewe is nie. Die manier om hiervan seker te maak, is om jou te bekeer en in Jesus te glo (Hd.13:48, 2 Pt.1:5-11).
As jy gereeld oor die oordeelsdag dink, sal dit jou help om die Here te vrees en deur geloof in Hom te skuil (Fil.3:9, 1 Jh.2:28). Wees egter versigtig dat jy nie soos Felix bang is, sonder dat jy jou bekeer nie (Hd.24:25).
Gereelde gedagtes oor die oordeelsdag kan jou ook op die volgende maniere help:
Om jou gewete skoon te kry (Hd.24:15-16, 1 Jh.3:21).
Om heilig te lewe (2 Pt.3:11, 14, 1 Jh.3:2-3).
Om jou beste vir die Here te doen en nie op te gee nie (1 Kor.3:12-15, 15:58, 50-57).
Om mense te vergewe en te weet dat die Here hulle sal oordeel (Rm.12:19, 1 Pt.2:23).
Om vrede te maak in jou huwelik en gesin, asook met jou familie, ander gelowiges en alle mense (2 Pt.3:14).
Om gerus te wees in ‘n wêreld vol van onreg, omdat die Here sal sorg dat geregtigheid geskied (Kol.3:25).
Om met dringendheid die evangelie te deel (2 Kor.5:10-11).
Om nie ‘n ‘people pleaser’ te wees nie, maar om die Here te vrees en te behaag.
Jare gelede het wyle dr. Martin Holdt ‘n spreker aangevat. ‘Jy verstaan die oordeelsdag verkeerd, en is besig om die Here se kinders bang te maak,’ het hy gesê. Die man het Martin se kritiek ter harte geneem, en besef dat hy verkeerd was.
As jy ‘n gelowige is en tot vandag toe bang was vir die oordeelsdag, kan jy jou vrese begrawe en uitsien om die Here van aangesig tot aangesig te ontmoet.
 Sien my preek, Die millennium en daarna, vir ‘n verduideliking van die eerste opstanding in Op.20:4-6.
 Marcellus Kik, An Eschatology of Victory, p.265
 Thomas Watson, A Body of Divinity, p.62
 Indien jy nog vrae oor die hel het, kan jy my preek oor Op.14 lees. Die titel is: Maak seker van jou bestemming.
Die heel eerste sonde